Mihhail Barõšnikov

**Mihhail Barõšnikov** (inglise keeles **Mikhail Baryshnikov**; vene keeles **Михаил Николаевич Барышников**, läti keeles **Mihails Barišņikovs**; sündinud 27. jaanuaril 1948 Riias) on läti-vene päritolu Ameerika Ühendriikide balletitantsija, ballettmeister ja koreograaf. 

Barõšnikov alustas oma karjääri NSV Liidu balletitantsijana, kuid 1974. aastal Kanadas külalisetendustel olles lahkus ta trupi juurest ega pöördunud tagasi NSV Liitu. 

## Lapsepõlv
Mihhail Barõšnikov sündis Riias Nõukogude sõjaväe ohvitseri peres. Tema vanemad olid venelased: ema Aleksandra (sündinud Kisseljova) oli õmbleja ja isa Nikolai Barõšnikov insener. Barõšnikovi sõnul oli tema isa range, natsionalistlik sõjaväelane. Ema oli see, kes tutvustas talle sõnateatrit, ooperit ja balletti.

Ema sooritas enesetapu, kui Mihhail oli kaheteistaastane. Paar aastat elas Mihhail oma klassivenna Andris Vitiņši perekonnas ja õppis Riia 22. Keskkoolis.

## Loominguline karjäär
### 1960–1974: algusaastad
Barõšnikov asus balletti õppima 1960. aastal Riia Koreograafiakoolis õpetajate Juris Kapralise ja Valentin Blinovi juures. 1964. aastal jätkas ta õpinguid Leningradis Vaganova-nimelises Balletiakadeemias. Peagi võitis Barõšnikov Varnas rahvusvahelisel balletikonkursil juunioride seas esikoha. Seejärel liitus ta 1967. aastal Kirovi teatri balletitrupiga. 

Barõšnikov tegi silmapaistvaid rolle Ludwig Minkuse balletis "Don Quijote" ja Pjotr Tšaikovski "Uinuvas kaunitaris", tantsis nimiosa Aleksandr Tšervinski balletis "Hamlet" jne. Mitmed nõukogude koreograafid tunnustasid Barõšnikovi talenti, eelkõige tema lavalist väljendusrikkust ja tehnika puhtust. Üks New York Timesi kriitik nimetas teda "kõige täiuslikumaks tantsijaks, keda ma kunagi näinud olen".

### 1974: Kanadasse jäämine
Barõšnikov oli häiritud sellest, et lavastajad andsid talle vahel teisejärgulisi rolle tema lühikese kasvu tõttu (168 cm), sest *en pointe*'i (varvastel) tehnikas tantsiv baleriin tõusis laval temast kõrgemale. Rohkemgi valmistas talle pettumust, et Nõukogude tantsumaailm järgis 19. sajandi traditsioone ja hoidus teadlikult kõrvale kaasaegsetest lääne koreograafidest, kelle loomingut Barõšnikov nägi aeg-ajalt ringreisidel või filmide vahendusel. Tema peamine põhjus NSV Liidust lahkumiseks oli soov teha koostööd uuendusmeelsete koreograafidega.

29. juunil 1974 lahkus Barõšnikov Torontos Suure Teatri ringreisi ajal trupi juurest ja taotles Kanadas poliitilist varjupaika. Seejärel liitus ta lühikeseks ajaks külalisartistina Kanada Rahvusballetiga (*National Ballet of Canada*) ning teatas, et ei naase NSV Liitu. Hiljem ütles artist, et ameeriklastest sõpradega asus ta põgenemist kavandama juba 1970. aastal Londonis ringreisil olles.

### 1974–1979: teatrite esitantsija
Aastatel 1974–1978 oli Mihhail Barõšnikov New Yorgis Ameerika Balletiteatris esitantsija. Seejärel esines Barõšnikov esitantsijana 15 kuu jooksul (1978–1979) George Balanchine'i juhitud New York City Ballet's.

12. oktoobril 1979 tantsis Barõšnikov New York City Ballet's oma viimase rolli, kuna teda vaevasid kõõlusepõletik ja mitmed vigastused. Ta võttis tervise parandamiseks puhkust ning lahkus kollektiivist, et saada 1980. aasta septembris juba Ameerika Balletiteatri kunstiliseks juhiks.

### 1980–2002: kunstiline juht
Barõšnikov alustas 1980. aasta septembris tööd Ameerika Balletiteatri kunstilise juhina, kellena töötas ta kuni 1989. aastani. Ta esines teatris ka tantsijana. Ühtlasi käis ta balleti- ja moderntantsutruppidega15 kuu pikkusel maailmaturneel. Aastatel 1990–2002 oli Barõšnikov tantsukollektiivi White Oak Dance Project kunstiline juht. See tegeles moderntantsuga ning asutati eesmärgiga luua originaalteoseid vanematele tantsijatele.

### 2002–...
2005. aastal avas Barõšnikov New Yorgis omanimelise kunstikeskuse Baryshnikov Arts Center, olles ise selle kunstiline juht. Barõšnikovi kunstikeskuse teoseid esitleti turneedel Ameerika Ühendriikides ja Brasiilias. Ta on saanud aukirju erinevatelt ülikoolidelt ja auhindu mitmelt sihtasutuselt.

2015. aastal naasis Barõšnikov Lätisse, vastates lavastaja Alvis Hermanise pakkumisele lavastada-esitada Jossif Brodski luulel põhinev monoetendus. Venekeelne etendus "Brodski/Barõšnikov" esietendus 15. oktoobril 2015 ja sellest kujunes teatrihooaja sensatsioon ka väljaspool Lätit. Lavastuse rahvusvaheline turnee algas 2016. aasta jaanuaris Tel Avivis, lavastus etendus 2016. aasta märtsis ka New Yorgis.

## Isiklikku
Mihhail Barõšnikovi ja näitleja Jessica Lange'i suhtest sündis 1981. aastal tütar Aleksandra Lange Barõšnikov, kes on tantsija, koreograaf, tantsupedagoog ja näitleja. Barõšnikov elas pikka aega koos endise baleriini Lisa Rinehartiga, enne kui temaga 2006. aastal abiellus. Neil on kolm ühist last: Peter (1989), Anna (1992) ja Sofia (1994).

3. juulil 1986 sai Barõšnikov Ameerika Ühendriikide kodakondsuse. 21. detsembril 2016 esitati Läti parlamendile kodakondsuse taotlus koos Barõšnikovi kirjaga. Ta kirjutas, et soov saada Läti kodakondsus põhines mälestustel tema Lätis elatud esimesest 16 eluaastast, mis olid kogu ta ülejäänud elu alus. 27. aprillil 2017 andis Läti Vabariik Barõšnikovile kodakondsuse erakorraliste teenete eest.

2022. aasta märtsis teatas Barõšnikov, et on loonud koos majandusteadlase Sergei Gurijevi ja kirjanik Boriss Akuniniga fondi Tõeline Venemaa, et toetada Vene-Ukraina sõjas kannatanuid. Barõšnikov mõistis Venemaa sissetungi Ukrainasse hukka ning kirjutas Vladimir Putinile avaliku kirja, milles arvustas tema "hirmumaailma". Ta kirjutas, et vene kunsti propageerinud kultuuriinimesed on teinud Venemaa heaks rohkem kui Putini "ebatäpsed relvad". Märtsi lõpuks oli fondi kogutud üle 1,2 miljoni euro. Fondi Tõeline Venemaa veebisait blokeeriti Venemaa Föderatsiooni Prokuratuuri taotlusel 24. mail 2022, mille järel Barõšnikov pöördus taas avaliku kirjaga president Vladimir Putini poole.

## Tunnustus
*1966 – Varna rahvusvahelise balletikonkursi esikoht noorte balletitantsijate kategoorias
*1973 – Vene NFSV teeneline kunstnik 
*1977 – Oscari nominatsioon kõrvalosa eest filmis "The Turning Point"
*1977 – Kuldgloobusele nominatsioon kõrvalosa eest filmis "The Turning Point"
*1999 – Ameerika Kunstide ja Teaduste Akadeemia liige 
*2000 – USA riiklik autasu National Medal of Arts
*2003 – balletifestivali Benois de la Danse elutööauhind 
*2021 – Ameerika Kunstide ja Kirjanduse Akadeemia auliige
*2022 – Kolme Tähe komandöriklassi orden (Läti riiklik teenetemärk)

## Draamarolle
*"Pariisis" – draamalavastus (vene ja prantsuse keeles) Ivan Bunini ainetel. Peaosades Mihhail Barõšnikov ja Anna Sinjakina. Esietendus 17. augustil 2011 Helsingis
*"Vana naine" – lavastus Daniil Harmsi samanimelise teose ainetel. Näitlejad Willem Dafoe ja Mihhail Barõšnikov. Esietendus 4. juulil 2013 Manchesteri rahvusvahelisel festivalil
*"Kiri mehele" – lavastus balletitantsija Wacław Niżyński päevikute põhjal
*"Brodski/Barõšnikov" – monotükk Jossif Brodski luuletuste põhjal. Esietendus 2015. aastal Riias
*"Valge helikopter" – lavastus, milles Barõšnikov kehastab paavst Benedictus XVI-t. Esietendus 2019. aastal Uues Riia Teatris, lavastaja Alvis Hermanis

## Filmograafia
*1968 – "Linn ja laul" ("Город и песня", kontsertfilm, Lenfilm) – tantsija
*1969 – "Holopp Nikiška lugu" ("Сказ о холопе Никишке", ballettfilm) – Nikiška
*1970 – "Maailma noor ballett" ("Молодой балет мира", dokumentaalfilm)
*1971 – "Fiesta" (telefilm Ernest Hemingway ainetel) – Pedro Romero, matadoor
*1977 – "Pöördepunkt" ("The Turning Point", mängufilm) – Juri Kopeikin (nomineeritud parima meeskõrvalosatäitja Oscarile)
*1977 – "Pähklipureja" ("The Nutcracker", ballettfilm) – prints
*1985 – "Valged ööd" ("White Nights", muusikaline draama) – Kolja Rodtšenko
*1987 – "Tantsijad" ("Dancers", muusikaline film) – Tony
*1991 – "Company Business" (mängufilm) – Pjotr Ivanovitš Grušenko
*2004 – "Seks ja linn" ("Sex and the City", 6. hooaeg, teleseriaal) – Aleksander Petrovski
*2014 – "Jack Ryan: Shadow Recruit" (mängufilm) – Sergei Aleksandrovitš Sorokin, Venemaa siseminister

## Viited

## Välislingid

*Baryshnikov Arts Center
*Mihhail Barõšnikov. Internet Movie Database
*Jelena Skulskaja Mihhail Barõšnikovi etteastest Eestis: ta ei karda, et on 70-aastane. err.ee, 13. detsember 2018
*Maailmakuulusate balletivirtuooside Mihhail Barõšnikovi ja Tiit Härmi südantliigutav kohtumine Tallinnas. Õhtuleht, 17. detsember 2018
*Mihhail Barõšnikov: elulugu, loovus ja isiklik elu
*Miks on Baõšnikov stiiliikoon
*Благотворительный проект. True Russia, 17. märts 2022